ትራምፕ እና ኪም ያደርጉታል ተብሎ በሚጠበቀው ውይይት ላይ ሙን ሊገኙ እንደሚችሉ እየተነገረ ነው
የደቡብ ኮሪያው መሪ ሙን ጃይ ኢን የአሜሪካው ፕሬዚዳንት ዶናልድ ትራምፕ እና የሰሜን ኮሪያው መሪ ኪም ጆንግ ኡን በሲንጋፖር ያደርጉታል ተብሎ በሚጠበቀው ውይይት ላይ ሊገኙ እንደሚችሉ እየተነገረ ይገኛል፡፡የደቡብ ኮሪያና እና የሰሜን ኮሪያ መሪዎች ለዘመናት የዘለቀውን የሀገራቱን ቁርሾ ወደ ጎን በመተው ታሪካዊ ግንኙነት መጀመራቸው የቅርብ ጊዜ ትውስታ ነው፡፡የደቡብ ኮሪያው ፕሬዚዳንት ሙን ጃይ ኢን እና የሰሜን ኮሪያው መሪ ኪም ጆንግ ኡን በሀገራቱ ድንበር ላይ በምትገኘው እና ከወታደራዊ እንቅስቃሴ ነፃ በሆነችው ፓንሙጆም መንደር ተገናኝተው በሀገራቱ መካከል ለዘመናት የሰፋውን ልዩነት ያጠበበ ታሪካዊ ግንኙነት ማድረጋቸውም ይታወሳል፡፡መሪዎቹ ከመጀመሪያ ግንኙነታቸው በኋላ ባልተጠበቀ ሁኔታ ባሳለፍነው ቅዳሜ ለሁለተኛ ጊዜ ተገናኝተው መክረዋል፡፡ሙን ጃይ ኢን እና ኪም ጆንግ ኡን የአሜሪካን እና የሰሜን ኮሪያን ግንኙነት ለማሻሻል በሀገራቱ መሪዎች ደረጃ የሚደረገውን ውይይት ውጤታማ ማድረግ በሚቻልባቸው ጉዳዮች ዙሪያ ተወያይተዋል፡፡የአሜሪካው ፕሬዚዳንት ዶናልድ ትራምፕ እና የሰሜን ኮሪያው መሪ ኪም ጆንግ ኡን በሲንጋፖር ያደርጉታል ተብሎ በሚጠበቀው ውይይት ላይም የደቡብ ኮሪያው መሪ ሙን ጃይ ኢን ሊታደሙ እንደሚችሉ እየተነገረ ይገኛል፡፡የሁለቱ መሪዎች ለመገናኘት የያዙት ቀነ ቀጠሮ በሂደት ላይ ባሉበት በአሁኑ ወቅት፥ የደቡብ ኮሪያው ፕሬዚዳንት ሙን ጃይ ኢን በስብሰባው መገኘት በሁለቱ ሀገራት ቅደመ ውይይት እና ውሳኔ ላይ የተመሰረተ እንደሚሆንም ነው የደቡብ ኮሪያ ባለስልጣናት የገለፁት፡፡የአሜሪካው ፕሬዚዳንት ዶናልድ ትራምፕ ከሰሜን ኮሪያው መሪ ኪም ጆንግ ኡን ጋር በፈረንጆቹ ሰኔ ወር በሲንጋፖር ተገናኝተው ለመምከር የያዙትን እቅድ መሰረዛቸውን አስታውቀው የነበረ ቢሆንም ውሳኔያቸውን በመቀልበስ በድጋሚ ተገናኝተው ለመወያየት ዝግጁ መሆናቸውን ገልጸዋል።በቅርቡም የደቡብ ኮሪያው ፕሬዚዳንት ሙን ጃይ ኢን በዋሺንግተን ተገኝተው ከፕሬዚዳንት ትራምፕ ጋር በጉዳዩ ዙሪያ ምክክር ያካሄዱ ሲሆን የሰሜን ኮሪያ ባለስልጣናትም የውይይቱ ዕውን መሆን ፍላጎታቸው እንደሆነ ጠቁመዋል፡፡መሪዎቹ በፈረንጆቹ ሰኔ ወር ያደርጉታል ተብሎ የሚጠበቀው ውይይት በዋነኛነት የኮሪያን ልሳነ ምድር ከኒውክሌር ነጻ ማድረግ አጀንዳው እንደሚያደርግ የሚጠበቅ ሲሆን እስካሁን ግን በምን አይነት መልኩ ተፈጻሚ እንደሚሆን ግልጽ መረጃ ይፋ አልሆነም፡፡በሚቀጥለው ወር ይካሄዳል ተብሎ የሚጠበቀውን የሁለቱን መሪዎች ውይይት እውን ለማድረግ የሚያስችሉ የቅድመ ዝግጅት ስራዎችን ለማካሄድ በደቡብ ኮሪያ የቀድሞ የአሜሪካ አምባሳደር የተመራ የልዑክ ቡድን በሰሜን ኮሪያ እንደሚገኝ የሲጂቲኤን ዘገባ አመላክቷል፡፡ከግንኙነቱ አስቀድሞ የተለያዩ ውዝግቦችን ያስተናገደው የሁለቱ ሀገራት መሪዎች ውይይት በበርካታ የአለም ማህበረሰብ ዘንድ ተጠባቂ እንዲሆን አድርጎታል፡፡ 